Skolegården i Skørping bliver lidt mere stille end ellers på ugens sidste skoledag. 300 elever fra indskolingen er sendt hjem efter udbrud med coronasmitte

Det har været en travl uge for skolelederen på Skørping Skole efter en af skolens lærere i weekenden blev testet positiv for covid-19. Siden lærerens positive test er fem elever testet positiv for coronasmitte, og derfor er over 300 elever fra indskolingen nu blevet sendt hjem. Smitteopsporingsarbejdet har været vanskeligt, og det har ikke været muligt at påvise nogen sammenhæng mellem de smittede, som går i forskellige klasser på skolen. -	Vi kan ikke finde smittekæden, så vi ved ikke, hvor smitten er startet, og hvem der har smittet hvem, siger skoleleder, Peter Hansen. Derfor har man valgt at sige, at alle klassekammerater er nærkontakt. Skolelederen har i løbet af ugen været i tæt samarbejde med Rebild Kommunes beredskab, og det samarbejde er han meget tilfreds med. -	Når uheldet nu er ude, så har det virkelig været en god oplevelse, at man kan ringe til beredskabet, som har overblikket, og ud fra det giver nøjagtige dessiner, siger skolelederen. Nu skal de hjemsendte elever være hjemme weekenden over, og hvis alt går vel, så er der fuldt hus på Skørping Skole igen på torsdag i næste uge. Og hjemsendelsen af eleverne bliver ikke kompromitterende for undervisningen. -	Vi kører på med onlineundervisning, hvilket vi er ret så trænede i efterhånden, siger skoleleder, Peter Hansen.